'ગોરમહારાજનો આદેશ આવી ગયો.' હરિવલ્લભદાસે ભાસ્કરને સૂચના આપી. 'ઉત્તરક્રિયામાં તારે બેસવાનું છે એટલે એમણે યાદ કરાવ્યું કે આજે દસમો દિવસ છે. વિધિમાં બેસવા માટે તારે મૂંડન કરાવવું પડશે.' સમજદાર બાપ તરીકે એમણે ઉમેર્યું. 'એમણે એમના વિધિવિધાન મુજબ આવું કહ્યું, એ છતાં મારા તરફથી કોઇ દુરાગ્રહ નથી. આજના સમયમાં ઘણાં સંતાનો આ માથું નથી મૂંડાવતા. આમાં કંઇ હાર્ડ અને ફાસ્ટ નથી. તું માથું મૂંડાવીશ એટલે મંજુલાનો આત્મા રાજી થશે એવી વાતમાં મને વિશ્વાસ નથી. 'ઉત્તરક્રિયાની વિધિનો આ પરંપરાગત હિસ્સો છે, એ છતાં એ અનિવાર્ય નથી. આ મુદ્દે તું તારી મરજીનો માલિક. વિચાર કરીને તારી ઇચ્છા હોય તો આજે મૂંડન કરાવજે. જરૂરી ના લાગતું હોય તો ના કરાવતો. મને કોઇ વાંધો નથી.'